फिलीपींस के रेस्त्रां में धमाका, दो की मौत  
दक्षिणी फिलीपींस के अशांत बासिलान प्रांत की राजधानी इजाबेला के एक रेस्त्रां में हुए धमाके में दो लोगों की मौत हो गई और 12 अन्य घायल हो गए।
दक्षिणी फिलीपींस के अशांत बासिलान प्रांत की राजधानी इजाबेला शहर के एक रेस्त्रां में हुए शक्तिशाली धमाके में दो लोगों की मौत हो गई और 12 से ज्यादा लोग घायल हो गए। विस्फोट के सही कारणों का अभी तक पता नहीं चल पाया है और पुलिस इस बारे में अंतर्विरोधी बयान दे रही है।  गौरतलब है कि विस्फोट के बाद रेस्त्रां में आग लग गई थी। वरिष्ठ पुलिस अधीक्षक एलेक्सिस लिनेसेस ने कहा कि गैस का सिलेंडर फटने से यह विस्फोट हुआ, जिसमें दो लोगों की मौत हो गई और एक पुलिसकर्मी सहित 12 से ज्यादा लोग घायल हो गए।  दूसरी तरफ, स्थानीय पुलिस अधिकारी फेलिसिसिमो खू ने कहा कि विस्फोट, एक देसी बम के कारण हुआ। विस्फोट को देखते हुए प्रांत के सुरक्षा अधिकारियों को सतर्क कर दिया गया है।